পানিহাটিতে SIR শুনানিতে হয়রানির অভিযোগ!

পানিহাটি: SIR শুনানিকে ঘিরে এবার চরম হয়রানির অভিযোগ উঠল পানিহাটিতে (Panihati)। উত্তর ২৪ পরগনার (North 24 Pargana) পানিহাটি পুরসভার ১২ নম্বর ওয়ার্ডে চলা SIR শুনানিতে এসে অসুস্থ হয়ে পড়েন একাধিক ভোটার। আতঙ্ক ও উৎকণ্ঠার মধ্যেই শুনানি কেন্দ্রে ভিড় করেন বয়স্ক ও অসুস্থ মানুষজন। পরিস্থিতি এতটাই গুরুতর হয়ে ওঠে যে, ভোটারদের পাশে দাঁড়াতে সরাসরি শুনানি কেন্দ্রে হাজির হন তৃণমূল কংগ্রেসের কাউন্সিলর শুক্লা বিশ্বাস মান্না।

কাউন্সিলর শুক্লা বিশ্বাস মান্নার অভিযোগ, শুনানিতে ডাকা অনেক ভোটারের বয়স ৮৫ বছরের ঊর্ধ্ব। অনেকে গুরুতর অসুস্থ হওয়া সত্ত্বেও নাম বাদ পড়ার ভয়ে বাধ্য হয়ে শুনানি কেন্দ্রে আসছেন। তাঁর দাবি, কেউ কেউ শুনানি চলাকালীনই অসুস্থ হয়ে পড়ছেন। নির্বাচন কমিশনের চরম গাফিলতির কারণেই সাধারণ মানুষকে এমন দুর্ভোগ পোহাতে হচ্ছে বলে অভিযোগ তোলেন তিনি।

আরও পড়ুন: সিগন্যাল বিপর্যয়ে অচল কাটোয়া শাখা! সকাল থেকেই বন্ধ তিন রুট

কাউন্সিলরের বক্তব্য, যাঁদের নাম ২০০২ সালের ভোটার তালিকায় স্পষ্টভাবে রয়েছে, তাঁদেরও কেন শুনানির জন্য ডাকা হচ্ছে—তা নিয়ে প্রশ্ন তুলেছেন তিনি। তাঁর অভিযোগ, অকারণে বয়স্ক ও অসুস্থ মানুষদের হয়রানি করা হচ্ছে, যা সম্পূর্ণ অমানবিক।

শুনানি কেন্দ্রে এসে অসুস্থ হয়ে পড়া এক বৃদ্ধ ভোটার কঙ্কনা রায় ক্ষোভ উগরে দেন নির্বাচন কমিশনের বিরুদ্ধে। তিনি বলেন, “২০০২ সালে আমি ভোট দিয়েছি। প্রায় ৫০ বছর ধরে এই এলাকায় বসবাস করছি। তা হলে কেন আমাকে শুনানি কেন্দ্রে আসতে হবে?” তাঁর মতো আরও অনেক প্রবীণ ভোটারই একই প্রশ্ন তুলেছেন।

শুনানি কেন্দ্রে উপস্থিত ভোটারদের একাংশের অভিযোগ, আতঙ্কের পরিবেশ তৈরি করা হচ্ছে। নাম কাটা যাওয়ার ভয় দেখিয়ে সাধারণ মানুষকে মানসিক চাপে ফেলা হচ্ছে। এর জেরেই অসুস্থতা বাড়ছে বলে তাঁদের দাবি।

এই ঘটনা ঘিরে পানিহাটিতে রাজনৈতিক উত্তাপও বাড়তে শুরু করেছে। তৃণমূল কংগ্রেসের পক্ষ থেকে নির্বাচন কমিশনের ভূমিকা নিয়ে তীব্র আক্রমণ করা হয়েছে। অন্যদিকে, ভোটারদের হয়রানির অভিযোগে প্রশাসনের ভূমিকা নিয়েও উঠছে প্রশ্ন। সব মিলিয়ে, পানিহাটির SIR শুনানি ঘিরে তৈরি হয়েছে তীব্র বিতর্ক ও ক্ষোভের আবহ।